Van Damm avstraliyalik jurnalistlarning 25 yildan buyon takrorlanayotgan savollaridan g‘azablandi (video)

Aktyor Jan-Klod Van Damm avstraliyalik jurnalistlardan g‘azablanib, intervyu davomida Sunrise teleshousi studiyasini tark etdi. Mojaroga 25 yil davomida takrorlanayotgan savollar, jumladan, Van Damm va qo‘shiqchi Kayli Minoug o‘rtasidagi munosabatlar haqidagi savollar sabab bo‘ldi. Bu haqda Mashable ma’lumotiga tayanib, TJournal xabar berdi.

Avstraliyalik qo‘shiqchi Kayli Minoug bilan munosabatlari haqidagi savollar Van Dammning jahlini chiqardi. U qo‘shiqchi bilan 1994-yilda “Ko‘cha jangchisi” filmini suratga olish jarayonida uchrashib yurgan.
“Men 55 yoshdaman. Men 35 yoshda ham, 25 yoshda ham emasman. Men hozir hayotga boshqacha qarayman va biz bu haqda Avstraliyada suhbatlashmoqdamiz. Bu savollar — zerikarli. Men bunday savollarga javob berishga qiynalaman, terlashni boshlayman. Qiziqarliroq savollar bormi?” — dedi aktyor va mikrofonini yechib qo‘ydi.
Shundan so‘ng aktyor so‘kinib, studiyani tark etgan. Intervyu to‘g‘ridan-to‘g‘ri efirga uzatilayotgan edi.